Augusto Assía

**Felipe Fernández Armesto**, coñecido tamén como **Augusto Assía**, nado na Mezquita o 1 de maio de 1904 e finado en Xanceda (Mesía) o 2 de febreiro de 2002, foi un escritor e xornalista galego.

## Traxectoria 
Fillo de Ricarda García Armesto e Fermín Fernández Gómez. Estudou o bacharelato en Ourense e en febreiro de 1924 comezou a colaborar, en Vigo, na redacción de *El Pueblo Gallego*, fundado o mes anterior, co pseudónimo de Pipes, con artigos en castelan, pero tamén algún en galego. En outubro dese ano o xornal publica a súa marcha a Santiago «Para la ciudad universitaria, a donde va a proseguir sus estudios, partió ayer nuestro querido amigo y compañero de redacción Felipe Fernández Armesto». A pesar diso, e de que en referencias biografícas se indica que en 1924 ingresou na Facultade de Filosofía e Letras da Universidade de Santiago de Compostela, non hai datos que avalen eses estudos. Non obstante, en Compostela dirixiu a páxina universitaria deste xornal.

En 1927 abandonou a cidade compostelá e marchou a París. No ano seguinte conseguiu unha bolsa de estudos na universidade de Berlín. Desde alí escribiu en diversos xornais españois, especialmente en *La Vanguardia* de Barcelona, utilizando desde entón a sinatura de Augusto Assía. Desde o mes de outubro de 1929 foi redactor fixo do citado diario catalán. En abril de 1933 foi expulsado de Alemaña polo Goberno nazi e *La Vanguardia* enviouno a Londres como correspondente.

En agosto de 1936 viaxou á España nacional, quedando adscrito á sección de Prensa do Goberno de Burgos. Estivo na fronte de Asturias e, máis tarde, foi redactor-xefe do diario ourensán *Arco*, así como xefe da sección de Internacional de *La Voz de España*.

En 1939 foi enviado de novo a Londres como correspondente, e alí pasou toda a Segunda guerra mundial, enviando unhas crónicas que se fixeron famosas, pois sempre confiou na derrota das potencias do Eixe. Tras a vitoria aliada na guerra, cubriu a información sobre os Xuízos de Núremberg.

En agosto de 1950 contraeu matrimonio coa periodista María Victoria Fernández-España, de quen tivo un fillo, Juan Fernández-Armesto Fernández-España, avogado e economista que foi o primeiro presidente da Comisión Nacional do Mercado de Valores (CNMV). Ese mesmo ano trasladouse aos Estados Unidos de América, onde continuou como correspondente de *La Vanguardia*.

No ano 1964 comprou en Xanceda (Mesía) unha grande extensión de terreo, onde montou unha explotación agrícola-gandeira.

En xullo de 1967 asinou en *La Voz de Galicia* un artigo no que reclamaba a equiparación de dereitos para a lingua galega no seu país.

O ministro de Información y Turismo, Manuel Fraga impúxolle unha multa de 50.000 pesetas ao director do xornal, Francisco Pillado Rivadulla, pola publicación do citado artigo de Fernández Armesto.

En 1982, como columnista de *La Voz de Galicia*, acusou ao Bloque Nacional Popular Galego e mais ao Sindicato Labrego Galego-Comisións Labregas de colaboración con grupos terroristas, polo cal foi cursada unha demanda contra o xornalista por parte de ambas as dúas plataformas.

En 1986 deixou de escribir en *La Vanguardia*, tras 58 anos.

## Obra 
miniatura|*Xelo, o salvaxe*. Lar. 1926.
A súa primeira novela curta foi en galego e titulouse *Xelo, o salvaxe* (1926), que foi moi ben acollida pola crítica.

Pero a maioría das súas obras (recompilacións de artigos) escribiunas e publicounas en castelán, agás unha das últimas, que se publicou en tradución catalá. Entre elas destacan:

* *Los yanquis* (Mateu, 1940).
* *Los ingleses en su isla* (Mercedes, 1943).
* *Vidas inglesas* (Ayma, 1944).
* *Cuando yunque, yunque* (Mercedes, 1946).
* *Cuando martillo, martillo* (Mercedes, 1947).
* *Mi vuelta al mundo* (Mateu, 1949).
* *La traición como arte* (Destino, 1955).
* *Artículos* (La Voz de Galicia, 2002; Biblioteca Gallega).
* *Salt a la foscor* (A contra vent, 2002). .

## Premios e distincións 
dereita|miniatura|CPI Augusto Assía na Mezquita.

Recibiu diversos premios e condecoracións de relevancia como:

* Cabaleiro da Orde do Imperio Británico
* Medalla Castelao
* Premio Galicia de Comunicación
* Premio Fernández Latorre de xornalismo

## Notas 
## Véxase tamén 
### Bibliografía 
* 
* 
* 
* 
* 
* 
* 
* 

### Ligazóns externas 
* Biografía de Fernández Armesto en galegos.info
* Cruz, Juan. *Augusto Assí, 50 años de periodismo* *El País*, 25/1/1980.